b'\n_START_ARTICLE_\nThe Toronto Drug Bust\n_START_SECTION_\nZa\xc4\x8detek\n_START_PARAGRAPH_\nProjekt The Toronto Drug Bust (takrat \xc5\xa1e brez imena) se je rodil poleti 2007 v Londonu, kjer so v studiu posneli okoli 11 avtorskih pesmi. Pobudniki so bili Izak Ko\xc5\xa1ir, Neil Leyton in Rich Ragany. Zaradi druga\xc4\x8dnih idejnih vidikov in Leytonovega odhoda v Lizbono , je TDB v letu 2008 dobil nov zalet s sodelovanjem Izaka Ko\xc5\xa1irja in finskega producenta ter \xc4\x8dlana skupine Turku Romantic Movement Ramija Helina. Na glasbenike je najbolj vplivala glasba tako imenovane britanske invazije, blues, glam rock prve polovice sedemdesetih in sodobnej\xc5\xa1i ritmi. Med svoje vplive \xc5\xa1tejejo imena, kot so David Bowie, The Rolling Stones, Nick Cave, The Velvet Underground in drugi.\n_START_SECTION_\nSnemanje albuma\n_START_PARAGRAPH_\nDebitantski album Enfant Terrible je idejni vodja, vokalist in avtor pesmi Izak Ko\xc5\xa1ir, posnel ve\xc4\x8dinoma v Ljubljani (avgust 2008) v Studiu Garbage. Pesmi je produciral Rami Helin, ki je nato album kasneje na Finskem tudi zmiksal. Pri snemanju so sodelovali \xc5\xa1e: kitarist Tadej Ko\xc5\xa1ir (Neomi, Neisha, Zlatko), bobnar Martin Jane\xc5\xbei\xc4\x8d - Buco (Sausages, Tribute 2 Love), basist Nejc Kr\xc5\xbei\xc4\x8d, bobnar \xc5\xbdiga Ko\xc5\xbear, vokalistka Kate Hosking (Terrafolk), tonski mojster Drago Popovi\xc4\x87, kitarist Mi\xc5\xa1o Drobe\xc5\xbe (General Musashi) in drugi.\n_START_SECTION_\nAmeri\xc5\xa1ka zalo\xc5\xbeba, slovenska zasedba in nominacija\n_START_PARAGRAPH_\nOktobra 2010 TDB so podpisali pogodbo z ameri\xc5\xa1ko zalo\xc5\xbebo Cauldron Soundwerx, ki album Enfant Terrible tr\xc5\xbei prek ponudnikov, kot so iTunes, Amazon.com in CD Baby. Novembra 2010 so naznanili doma\xc4\x8do zasedbo, ki je koncertirala po Sloveniji: Izak Ko\xc5\xa1ir (vokal), Vid Polon\xc4\x8di\xc4\x8d-Rupar\xc4\x8di\xc4\x8d (kitara), Tamir Gosti\xc5\xa1a (kitara), Jernej Kr\xc5\xbei\xc4\x8d - Nietzsche (bas) in Dorian Granda (bobni). TDB so bili novembra 2010 kot edina slovenska zasedba med nominiranci za nagrade mednarodnega portala Somojo in sicer za najbolj\xc5\xa1i rock bend in skupino leta (vir: ), v prvi kategoriji so tudi zmagali. Kasneje so nastopili na vseh ve\xc4\x8djih festivalih v regiji: Exit, Sziget, Rock Oto\xc4\x8dec, Terraneo in Waves Vienna, glasbeni oder pa so si delili \xc5\xbee s svetovno priznanimi imeni, kot so The Subways, The Kooks, Editors and The Wombats. Septembra leta 2013 so nastopili v radijski oddaji Iz\xc5\xa1tekani na Valu 202, kjer so predstavili tudi nekaj novih avtorskih skladb.'